**Αθήνα, 16-05-2022**

**Αρ. Πρωτ.: 26**

**Προς:**

**- Υπουργό Παιδείας,**

**κα Ν. Κεραμέως**

**-Υφυπουργό Παιδείας**

**Κα Γ. Μακρή**

**- Γ.Γ. ΥΠΑΙΘ, κ. Α. Κόπτση**

**Κοινοποίηση:**

**-Προϊστάμενο Δ/νσης**

**Ειδικής Αγωγής και Εκπαίδευσης, ΥΠΑΙΘ**

**κ. Χ.  Παπαϊώαννου**

**-ΠΟΣΕΕΠΕΑ**

**ΘΕΜΑ: «ΕΠΙΣΤΟΛΗ ΔΙΑΜΑΡΤΥΡΙΑΣ ΣΧΕΤΙΚΑ ΜΕ ΤΗ ΜΗ ΣΥΜΠΕΡΙΛΗΨΗ ΤΩΝ ΕΡΓΑΖΟΜΕΝΩΝ ΣΤΑ ΚΕΔΑΣΥ ΣΤΟΥΣ ΔΙΚΑΙΟΥΧΟΥΣ ΤΟΥ ΠΡΟΓΡΑΜΜΑΤΟΣ ΨΗΦΙΑΚΗ ΜΕΡΙΜΝΑ ΙΙ»**

Αξιότιμη κυρία Υπουργέ,

Αξιότιμη κυρία Υφυπουργέ,

Αξιότιμε κύριε Γενικέ Γραμματέα,

Ο ΣΕΕΠΕΑ Αττικής, ως ο πρωτοβάθμιος συνδικαλιστικός φορέας που εκπροσωπεί τα μέλη Ειδικού Εκπαιδευτικού Προσωπικού και Ειδικού Βοηθητικού Προσωπικού (ΕΕΠ και ΕΒΠ) της Αττικής, μόνιμους και αναπληρωτές, οι οποίοι στελεχώνουν τη Δημόσια Ειδική και Γενική Εκπαίδευση, καθώς και τα ΚΕΔΑΣΥ και τις ΕΔΥ της Περιφέρειας Αττικής, σας απευθύνει επιστολή διαμαρτυρίας σχετικά με τον αποκλεισμό των εργαζομένων των Κέντρων Διεπιστημονικής Αξιολόγησης, Συμβουλευτικής και Υποστήριξης (ΚΕ.Δ.Α.Σ.Υ.) της Αττικής, όπως και όλης της χώρας, από τη χορήγηση της επιταγής για την αγορά τεχνολογικού εξοπλισμού.

Όπως πληροφορηθήκαμε από την επίσημη ιστοσελίδα του Υπουργείου Παιδείας και Θρησκευμάτων, άνοιξε την Τετάρτη 11 Μαΐου, η πλατφόρμα για την υποβολή αιτήσεων επιχορήγησης του προγράμματος «Ψηφιακή Μέριμνα ΙΙ». Μέσω της διαδικασίας αυτής θα διανεμηθούν στους δικαιούχους επιταγές των 200 ευρώ για την αγορά τεχνολογικού εξοπλισμού. Όπως αναφέρεται, ο νέος κύκλος του Προγράμματος «Ψηφιακή Μέριμνα», απευθύνεται σε «εκπαιδευτικούς και μέλη Ειδικού Εκπαιδευτικού Προσωπικού - Ειδικού Βοηθητικού Προσωπικού, χωρίς κοινωνικά ή άλλα κριτήρια, οι οποίοι απασχολούνται σε δημόσια ή ιδιωτικά σχολεία».

Με έκπληξη διαπιστώσαμε ότι από τη διαδικασία υποβολής αιτήσεων *εξαιρούνται* οι εκπαιδευτικοί και τα μέλη Ειδικού Εκπαιδευτικού Προσωπικού που υπηρετούν στα ΚΕΔΑΣΥ της χώρας. Ιδιαιτέρως δε, αιφνιδιαστήκαμε καθώς στην εν λόγω ανακοίνωση  επισημαίνεται ότι το Υπουργείο δίνει «επιπλέον ψηφιακά εργαλεία για το σήμερα και το αύριο, σε *όλους* τους εκπαιδευτικούς μας».

Σύμφωνα με την [ανακοίνωση της ΠΟΣΕΕΠΕΑ](https://poseepea.blogspot.com/search?updated-max=2022-03-17T23:09:00%2B02:00&max-results=20) (20/02/2022) μετά τη συνάντηση του ΔΣ της Ομοσπονδίας με τον Προϊστάμενο της Διεύθυνσης Ειδικής Αγωγής και Εκπαίδευσης, στις 16/02/2021, η ΠΟΣΕΕΠΕΑ έθεσε εγκαίρως το ζήτημα της συμπερίληψης των εκπαιδευτικών και των μελών ΕΕΠ, που στελεχώνουν τα ΚΕΔΑΣΥ, στην παροχή του voucher των 200 ευρώ και «ο κ. Παπαϊωάννου ανέλαβε να ελέγξει το ζήτημα». Ωστόσο, το αίτημα αυτό είχε αρνητική έκβαση.

Όπως ίσως γνωρίζετε, οι εκπαιδευτικοί και τα μέλη ΕΕΠ των ΚΕΔΑΣΥ ανήκουν στο εκπαιδευτικό προσωπικό του Υπουργείου Παιδείας, με ίσα δικαιώματα και υποχρεώσεις με τους συναδέλφους τους που εργάζονται στις σχολικές μονάδες. Σύμφωνα με τον πρόσφατο νόμο 4823/2021 «σκοπός των ΚΕ.Δ.Α.Σ.Υ. είναι η υποστήριξη των μαθητών, των σχολικών μονάδων και των Ε.Κ. της περιοχής αρμοδιότητάς τους για τη διασφάλιση της ισότιμης πρόσβασης όλων ανεξαιρέτως των μαθητών στην εκπαίδευση και την προάσπιση της αρμονικής ψυχοκοινωνικής τους ανάπτυξης και προόδου». Στα πλαίσιο αυτό, το εκπαιδευτικό προσωπικό των πρώην ΚΕΣΥ και νυν ΚΕΔΑΣΥ, εργάστηκε *αδιάκοπα* στη διάρκεια της πανδημίας, χωρίς αναστολή λειτουργίας των υπηρεσιών τους *ούτε* για μία ημέρα,  για την υποστήριξη των αυξημένων ψυχοκοινωνικών και εκπαιδευτικών αναγκών των μαθητών και γενικά του συνόλου της εκπαιδευτικής κοινότητας. Συγκεκριμένα, τα μέλη ΕΕΠ και οι εκπαιδευτικοί των ΚΕΔΑΣΥ:

* Συμμετείχαν συστηματικά στις τακτικές διαδικτυακές συνελεύσεις της Ολομέλειας του εκπαιδευτικού προσωπικού, που συγκαλούσε ο/η Προϊστάμενος/η του εκάστοτε ΚΕΔΑΣΥ
* Εξακολούθησαν να συμμετέχουν διαδικτυακά, κατά τις ημέρες τηλε-εργασίας, στις επιμέρους διεπιστημονικές ομάδες για την έκδοση γνωματεύσεων των αξιολογούμενων μαθητών
* Συνέγραφαν πολυσέλιδες γνωματεύσεις/αξιολογικές εκθέσεις για πληθώρα περιστατικών κατά τη διάρκεια της τηλεργασίας τους
* Συγκέντρωσαν, κατέγραψαν, δημιούργησαν και δημοσίευσαν στις ιστοσελίδες των ΚΕΔΑΣΥ χρήσιμο εκπαιδευτικό υλικό, συμβουλευτικούς και ψυχολογικούς οδηγούς προς την εκπαιδευτική κοινότητα, για την αντιμετώπιση των ψυχοκοινωνικών επιπτώσεων της πανδημίας, καθώς και καταλόγων με υπηρεσίες και φορείς ψυχολογικής υποστήριξης
* Συμμετείχαν ενεργά στη λειτουργία τηλεφωνικών γραμμών ψυχοπαιδαγωγικής υποστήριξης και συμβουλευτικής, συνδράμοντας μαθητές, εκπαιδευτικούς και γονείς κατά την τηλεργασία τους
* Διενήργησαν διαδικτυακές συνεδρίες με μαθητές, γονείς και εκπαιδευτικούς, καθώς επίσης υλοποίησαν επιμορφωτικές-ενημερωτικές συναντήσεις σε θεματικές που ενδιέφεραν την εκάστοτε σχολική κοινότητα
* Τέλος, συνεργάστηκαν διαδικτυακά με τα μέλη των ΕΔΥ και τους ψυχολόγους και κοινωνικούς λειτουργούς του προγράμματος COVID που εργάζονταν στις σχολικές μονάδες ,ασκώντας εποπτεία και τηλε-συμβουλευτική

Για όλους τους παραπάνω λόγους, διαμαρτυρόμαστε *εντόνως* για την απόφαση αποκλεισμού των εργαζομένων των ΚΕΔΑΣΥ της Αττικής, όπως και όλης της χώρας, από τη χορήγηση της επιταγής για αγορά τεχνολογικού εξοπλισμού και ζητάμε την *άμεση αποκατάσταση* της αδικίας σε βάρος των εκπαιδευτικών και του Ειδικού Εκπαιδευτικού Προσωπικού με τη συμπερίληψή τους στους δικαιούχους.

Αναμένουμε τις δικές σας ενέργειες προς αυτή την κατεύθυνση.

Με εκτίμηση,

**Η ΠΡΟΕΔΡΟΣ                                                                                 Η Γ. ΓΡΑΜΜΑΤΕΑΣ**

**Ε.ΤΡΑΓΑΚΗ                                                                                     Δ. ΧΑΤΖΗΔΡΟΣΟΥ**